‘Verkragter’ se tong gebyt: Man in hofDie Pelonomi-hospitaal in Bloemfontein. Foto: Google Maps ŉ 32-jarige man van Bronville in Welkom in die Vrystaat het Vrydagoggend vlugtig in die Bloemfonteinse landdroshof verskyn op aanklag van poging tot verkragting. Maroela Media het vroeër berig ŉ 24-jarige studentedokter van die Pelonomi-hospitaal in Bloemfontein is Dinsdagaand omstreeks 23:50 aangeval en ŉ man, wat homself as ŉ pasiënt voorgedoen het, wou haar verkrag. Sy het in ŉ daaropvolgende struweling die vermeende aanvaller (32) se tong gebyt. Die vermeende aanvaller het op die vlug geslaan en is later by die Nasionale Distrikshospitaal opgespoor, waar hy mediese behandeling gaan soek het. Brig. Sam Makhele, woordvoerder van die polisie, het gesê die 32-jarige Vice Olivier het vlugtig in die hof verskyn. “Die saak is uitgestel tot verdere ondersoek. Hy sal op 14 Junie weer in die hof verskyn,” het Makhele gesê. Olivier bly in aanhouding.